Vrou kry huisarres vir ontvoering van baba | Die Hoorn
Die Toekomsrus Kliniek waar die baba ontvoer is.
DIE vrou wat in Oktober verlede jaar 'n seweweke-oue baba van die Toekomsrus Kliniek na haar eie huis in Bongolethu geneem en voorgegee het dat dit haar eie kind is, is in die Oudtshoorn Streekhof 'n opgeskorte vonnis opgelê en onder huisarres geplaas.
Sintie September (22) wat nie 'n baba kon baar nie, maar 'n obsessie gehad het om 'n kind te wil hê, is aan menseroof skuldig bevind.
Die ma het die kind die betrokke dag in September se sorg gelaat toe sy met haar seuntjie die kliniek binne is. Toe sy uitkom, was die kind en September weg.
Streeklanddros Daniel Boks het September met vonnisoplegging behoorlik geroskam. "Ontvoering is 'n ernstige misdryf en om vandag te wil voorgee dat u die slagoffer is en nie die kind se ma nie, is onaanvaarbaar," het die landdros gesê.
Volgens die landdros was dit ook die flinke optrede van die polsie met die hulp van die gemeenskap wat gelei het tot die spoedige oplossing van die drama.